***A RENDELET-TERVEZET ÁLTALÁNOS INDOKOLÁSA***

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 92. § (1)-(2) bekezdése ad felhatalmazást az önkormányzat számára, hogy a személyes gondoskodást nyújtó szociális ellátásokról, azok igénybevételéről, valamint a fizetendő térítési díjakról rendeletet alkosson, és ebből következően, az intézményi térítési díj mértékét is e rendeletében rögzítse.

A Kormányrendelet módosítása következtében 2020. január 1-jétől a bentlakásos intézményekben mind az intézményi, mind pedig a személyi térítési díjat csak ellátási napra kell meghatározni, a havi intézményi térítési díj és a havi személyi térítési díj fogalma a Kormányrendeletben hatályon kívül lett helyezve.

*(Magyarázat: intézményi térítési díj a fenntartó által meghatározott maximális díj;*

*személyi térítési díj az ellátott havi jövedelme és az ellátási típus alapján ténylegesen fizetendő díj, amelyet az ellátás igénybevétele alapján az intézmény számláz ki az ellátottnak).*

Hatályon kívül lettek helyezve a Kormányrendelet azon rendelkezései is, melyek szerint a napi intézményi térítési díj a havi intézményi térítési díj, a napi személyi térítési díj pedig a havi személyi térítési díj harmincad része. Ebből következően az ellátott által egy hónapban fizetendő személyi térítési díjat a napi személyi térítési díj és az adott hónap napjainak száma alapján kell meghatározni, figyelembe véve az ellátási napok és a távolléti napok számát.

A fentiek alapján az Szer. 2. mellékletében a bentlakásos intézményekre vonatkozó havi intézményi térítési díjakat a közgyűlésnek hatályon kívül kell helyeznie.

***A RENDELET-TERVEZET RÉSZLETES INDOKLÁSA***

Az 1. §-hoz

A rendelet e szakasza rendelkezik a 2. mellékletben foglalt havi intézményi térítési díjak hatályon kívül helyezéséről.

A 2. §-hoz

A szakasz hatályba léptető rendelkezést tartalmaz. A rendelet-tervezet hatályba lépésének időpontja 2020. április 1.